Document ID: 32012R0524

KOMISIJOS ĮGYVENDINIMO REGLAMENTAS (ES) Nr. 524/2012
2012 m. birželio 20 d.
kuriuo iš dalies keičiamas Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles, I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 142 straipsnio i punktą,
kadangi:
(1)
Reglamento (EB) Nr. 73/2009 I priede pateiktas paramos schemų, suteikiančių teisę į tiesiogines išmokas pagal tą reglamentą, sąrašas;
(2)
Reglamento (EB) Nr. 73/2009 129 straipsnio 1 dalyje numatyta, kad naujosios valstybės narės, taikančios vienkartinės išmokos už plotus schemą, nuo 2012 m. gali suteikti atskirą išmoką už minkštuosius vaisius. Bulgarija, Vengrija ir Lenkija nusprendė tokia galimybe pasinaudoti;
(3)
atskira išmoka už minkštuosius vaisius Reglamento (EB) Nr. 73/2009 I priede neminima. Tačiau dėl savo pobūdžio ši išmoka turėtų būti laikoma tiesiogine išmoka, kaip apibrėžta to reglamento 2 straipsnio d punkte, nes nuo 2012 kalendorinių metų ji pakeičia pereinamojo laikotarpio išmoką už minkštuosius vaisius, kuri teikiama pagal to reglamento 98 straipsnį ir kuri to reglamento I priede yra minima kaip tiesioginė išmoka. Be to, pagal Reglamento (EB) Nr. 73/2009 129 straipsnio 2 dalį atskira išmoka už minkštuosius vaisius suteikiama neviršijant to reglamento XII priede nurodytų sumų, atitinkančių išmoką už minkštuosius vaisius;
(4)
todėl atskiros išmokos už minkštuosius vaisius neįtraukimas į Reglamento (EB) Nr. 73/2009 I priedą yra praleidimas, kuris turi būti ištaisytas;
(5)
todėl Reglamento (EB) Nr. 73/2009 I priedą reikėtų atitinkamai iš dalies pakeisti;
(6)
kadangi atskira išmoka už minkštuosius vaisius gali būti skiriama nuo 2012 m., šis reglamentas turėtų būti taikomas nuo 2012 m. sausio 1 d.;
(7)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 73/2009 I priede po įrašo „Vaisiai ir daržovės“ įterpiamas toks įrašas:
„Vaisiai ir daržovės
Šio reglamento 129 straipsnio 1 dalis
Atskira išmoka už minkštuosius vaisius“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 20 d.

Labels: 17
6